నోట్ల రద్దుతో మందగించిన ముద్ర
- డిసెంబరు చివరి నాటికి రూ.80వేల కోట్ల వితరణ
- అందుకోవాల్సిన లక్ష్యం రూ.1.83 లక్షల కోట్లు
నవతెలంగాణ, వాణిజ్య విభాగం: పెద్దనోట్ల రద్దు చర్య చిన్న సంస్థలనూ బాగా ప్రభావితం చేస్తోంది. డిసెంబరుతో ముగిసిన మూడో త్రైమాసిక కాలంలో 'సూక్ష్మ సంస్థల అభివృద్ధి, పున:ఆర్థిక చేయూత సంస్థ' (ముద్రా) రుణాల వితరణలో మందగమనం నెలకొంది. పెద్దనోట్ల రద్దు కారణంగా నవంబరు, డిసెంబరు మధ్య కాలంలో రుణ వితరణలో కొంత మందగమనం ఏర్పడినట్టుగా ముద్రా సీఈవో జిజి మెమెన్‌ తెలిపారు. ఏప్రిల్‌ 1 నుంచి డిసెంబరు ముగింపు వరకు రూ.80,000 కోట్ల మేర ముద్రా రుణాలను మంజూరు చేసినట్లు మెమెన్‌ తెలిపారు. పెద్దనోట్ల రద్దుతో పాటు తదనంతర పరిణామాలు ముద్రా రుణాలపై ప్రభావం కనబరిచినట్టుగా ఆయన వివరించారు. ఎంఎస్‌ఎంఈ సంస్థలు ఆన్‌లైన్‌ ద్వారా నిధుల సమకూర్చుకొనేందుకు వీలుగా అసోచామ్‌ ఏర్పాటు చేసిన పోర్టల్‌ ఆవిష్కరణ కార్యక్రమంలో మెమెన్‌ పాల్గొన్నారు. అనంతరం ఆయన విలేకరులతో మాట్లాడుతూ ఈ ఏడాదికి లక్ష్యంగా పెట్టుకున్న రూ.1,83,000 కోట్ల ముద్రా రుణాల పంపిణిని మార్చి చివరి నాటికి అందుకోగలమన్న విశ్వాసాన్ని ఆయన వ్యక్తం చేశారు.